CELEX: 61998TO0100(01)
Language: fi
Date: 1998-10-28 00:00:00
Title: Yhteisöjen ensimmäisen oikeusasteen tuomioistuimen määräys (neljäs jaosto) 28 päivänä lokakuuta 1998. # Anthony Goldstein vastaan Euroopan yhteisöjen komissio. # Vahingonkorvauskanne - Selvästi täysin perusteeton kanne. # Asia T-100/98.

YHTEISÖJEN ENSIMMÄISEN OIKEUSASTEEN TUOMIOISTUIMEN MÄÄRÄYS (neljäs jaosto)
      28 päivänä lokakuuta 1998 (
            *1
         )
      Asiassa T-100/98,
      
         Anthony Goldstein, kotipaikka Harrow, Middlesex (Yhdistynyt kuningaskunta), edustajanaan solicitor Raymond St John Murphy, 3 King's Bench Walk, Inner Temple, Lontoo,
      kantajana,
      vastaan
      
         Euroopan yhteisöjen komissio, asiamiehenään oikeudellisen yksikön virkamies Richard Lyal, prosessiosoite Luxemburgissa c/o oikeudellisen yksikön virkamies Carlos Gómez de la Cruz, Centre Wagner, Kirchberg,
      vastaajana,
      jossa kantaja vaatii EY:n perustamissopimuksen 178 artiklan ja 215 artiklan toisen kohdan nojalla korvausta vahingosta, joka kantajalle on hänen mukaansa aiheutunut siitä, että komissio julkaisi yleis- ja erikoislääkäreiden tutkintotodistusten ja muodollisen kelpoisuuden tunnustamista koskeneen tiedotteen (factshcet),
      EUROOPAN YHTEISÖJEN ENSIMMÄISEN OIKEUSASTEEN TUOMIOISTUIN (neljäs jaosto),
      toimien kokoonpanossa: jaoston puheenjohtaja R. Moura Ramos sekä tuomarit V. Tiili ja P. Mengozzi,
      kirjaaja: H.Jung,
      on antanut seuraavan
      määräyksen
      
               1
            
            
               Kantaja on Yhdistyneessä kuningaskunnassa asuva Ison-Britannian kansalainen. Hän on suorittanut lääkärin tutkinnon ja hänellä on reumatologiaan erikoistumisen päätteeksi saatu todistus erikoistumiskoulutuksen suorittamisesta (Certificate of Specialist Training).
            
         
               2
            
            
               Goldstein vaatii ensimmäisen oikeusasteen tuomioistuimeen 30.6.1998 toimittamassaan kannekirjelmässä korvausta vahingosta, joka hänelle on hänen mukaansa aiheutunut siitä, että komissio julkaisi muun muassa Internetverkossa tiedotteen (factsheet), joka koski yleis- ja erikoislääkäreiden tutkintotodistusten ja muodollisen kelpoisuuden tunnustamista.
            
         
               3
            
            
               Hän väittää, että erikoislääkäreihin Yhdistyneessä kuningaskunnassa sovellettavat säännöt eivät ilmene riittävästi kyseisestä tiedotteesta, joten kyseessä on harhaanjohtavaa mainontaa koskevien jäsenvaltioiden lakien, asetusten ja hallinnollisten määräysten lähentämisestä 10 päivänä syyskuuta 1984 annetussa neuvoston direktiivissä 84/450/ETY (EYVL L 250, s. 17) tarkoitettu harhaanjohtava mainonta.
            
         
               4
            
            
               Kyseisessä tiedotteessa, sellaisena kuin se on liitettynä kannekirjelmään, todetaan yleis- ja erikoislääkäreiden tutkintotodistusten ja muodollisen kelpoisuuden tunnustamisesta Yhdistyneessä kuningaskunnassa seuraavaa:
               ”I — Taustatietoa yhteisön oikeudesta
               Perusperiaate: Sinulla on oikeus sijoittautua mihin tahansa Euroopan unionin jäsenvaltioon itsenäisenä ammatinharjoittajana tai työntekijänä edellyttäen, että tutkintotodistuksesi on tunnustettu. Jos haluat ainoastaan tarjota palveluja toisessa jäsenvaltiossa, hyväksymiseen ja rekisteröintiin sovelletaan yksinkertaistettuja menettelyjä.
               Rajoitukset: 1. Tutkintotodistuksesi on tunnustettava automaattisesti ainoastaan siinä tapauksessa, että sinulla on jäsenvaltiossa saatu tutkintotodistus, joka on mainittu direktiivissä. Kaikkien jäsenvaltioiden on siis tunnustettava tutkintotodistus automaattisesti vain siinä tapauksessa, että asianomaisella on tutkinnon perusteella oikeus harjoittaa yleis- tai erikoislääkärin tointa ja kyseessä on tutkintotodistus, joka on yhteinen kaikille jäsenvaltioille ja joka on mainittu direktiivissä. Sellaiset lääketieteen erikoisalojen tutkintotodistukset, jotka ovat yhteisiä vain joillekin jäsenvaltioille ja jotka on direktiivissä luokiteltu sellaisiksi, on tunnustettava automaattisesti vain näissä jäsenvaltioissa. Sellaiset muut erikoistumiset, joita direktiivi ei koske tai joita se koskee vain vastaanottavan jäsenvaltion osalta, voidaan tunnustaa yksittäistapauksissa, mutta vasta sen jälkeen, kun vastaanottava jäsenvaltio on verrannut siinä jäsenvaltiossa, josta asianomainen on peräisin, saatua koulutusta siihen koulutukseen, joka on saatavissa vastaanottavassa jäsenvaltiossa. Hakijoilta voidaan tarvittaessa vaatia täydentävää koulutusta.
               
                        2.
                     
                     
                        Tietyissä erityistapauksissa, etenkin silloin, kun kyseessä on vanhamuotoinen koulutus, joka on saatu tietyissä jäsenvaltioissa ennen direktiivien täytäntöönpanoa, tai tutkinnon eri nimitys, tunnustamisen edellytykseksi voidaan asettaa tiettyjä ehtoja.
                     
                  
                        3.
                     
                     
                        Euroopan unionin ulkopuolisessa maassa saadun koulutuksen tunnustamisesta ei ole säädetty. Jäsenvaltiot voivat tunnustaa tällaisen koulutuksen, mutta tunnustaminen sitoo ainoastaan sen myöntävää jäsenvaltiota ja pätee ainoastaan sen alueella.
                     
                  
                        4.
                     
                     
                        Vastaanottavan jäsenvaltion viranomaisten on käsiteltävä lääkärintoimeen pääsyä koskeva hakemus kolmen kuukauden kuluessa. Epäävä päätös on perusteltava ja siitä voidaan valittaa kansalliseen hallintotuomioistuimeen.
                        Tärkein asiaa koskeva yhteisön säädös on neuvoston direktiivi 93/16/ETY (EYVL L 165, 7.7.1993, s. 1), sellaisena kuin se on muutettuna Itävallan, Suomen ja Ruotsin liittymisasiakirjalla (EYVL L 1, 1.1.1995, s. 1).
                     
                  II — Yhdistyneessä kuningaskunnassa noudatettavat menettelytavat
               
                        1.
                     
                     
                        Miten edetä asiassa
                        Kaikki hakemukset ja tiedustelut on lähetettävä seuraavaan osoitteeseen:
                        General Medical Council
                        178-202, Great Portland Street
                        London WIN 6JE
                     
                  
                        2.
                     
                     
                        Tiedot ja/tai asiakirjat, jotka on toimitettava toimivaltaisille viranomaisille
                        Sinun on esitettävä muun muassa seuraavat asiakirjat:
                        
                                 a)
                              
                              
                                 rekisteröintilomake FR7 (saatavissa edellä mainitusta osoitteesta) asianmukaisesti täytettynä;
                              
                           
                                 b)
                              
                              
                                 henkilöllisyyden osoittava asiakirja, josta ilmenee, että olet Euroopan unionin jäsenvaltion tai Euroopan talousalueeseen kuuluvan valtion kansalainen;
                              
                           
                                 c)
                              
                              
                                 tutkintotodistuksesi.
                              
                           
                  
                        3.
                     
                     
                        Rekisteröintimaksu
                        135 GBP
                     
                  
                        4.
                     
                     
                        Lisätiedot Ks.
                        kohta IL.1
                     
                  
                        5.
                     
                     
                        Kansallinen lainsäädäntö
                        Medical Act 1983; European Primary Medical Qualifications Regulations 1996 (SI 1996/1591); European Specialist Medical Qualifications
                        Order 1995 nro 3208
                     
                  III — Hyödyllisiä osoitteita Yhdistyneessä kuningaskunnassa
               Kohdassa II. 1 mainitun osoitteen lisäksi:
               National Advice Centre for Postgraduate Medicine
               Third floor
               British Council
               Medlock Street
               Manchester Ml 5 4PR
               Health Care Directorate (METS)
               NHS Executive
               Quarry House
               Quarry Hill
               Leeds LS2 7UE
               Muutoksenhaku: jos hakemuksesi hylätään, voit valittaa Review Boardiin.
               ’Citizens First’ -oppaista löydät muita hyödyllisiä osoitteita ja tarkempaa tietoa muista saatavilla olevista tiedotteista.”
            
         
               5
            
            
               On siis selvää, että tiedotteeseen sisältyy yleisluonteinen katsaus sovellettavaan yhteisön oikeuteen, luettelo voimassa olevista yhteisön säädöksistä ja kansallisista säädöksistä sekä luettelo hyödyllisistä osoitteista niitä henkilöitä varten, jotka haluavat saada tutkintotodistuksensa tai muodollisen kelpoisuutensa tunnustetuksi.
            
         
               6
            
            
               Kantaja ei täsmennä, mitkä kyseisistä tiedoista ovat virheellisiä.
            
         
               7
            
            
               Komissiolla ei myöskään ollut velvollisuutta antaa laajempia tietoja esimerkiksi toistamalla mainittujen yhteisön säädösten tai kansallisten säädösten sisältö kokonaisuudessaan.
            
         
               8
            
            
               Komissio on myös lisännyt tiedotteeseen seuraavan huomautuksen:
               ”Tämän ’Citizens First’ -tiedotteen tarkoituksena on vain antaa yleistä tietoa yhteisön oikeudesta. Euroopan komissio on laatinut tiedotteen yhteistyössä kansallisten viranomaisten kanssa (lopullinen sanamuoto valmistui 30.10.1996), ja siihen sisältyy tietoja yhteisön oikeuden täytäntöönpanosta jäsenvaltioissa. Yhteisön oikeudesta johtuvan oikeuden tai velvollisuuden ulottuvuutta koskevissa epäselvissä tapauksissa yhteisön säädösten sanamuoto on todistusvoimainen.”
            
         
               9
            
            
               Näin ollen vastaajan ei voida katsoa menetelleen millään tavoin virheellisesti.
            
         
               10
            
            
               Koska riidanalainen tiedote ei myöskään luonteensa ja sisältönsä vuoksi voi vaikuttaa millään tavoin Yhdistyneessä kuningaskunnassa koulutettuihin ja sinne sijoittautuneisiin erikoislääkäreihin sovellettaviin sääntöihin, kantaja ei voi vedota henkilökohtaiseen vahinkoon, joka hänelle olisi aiheutunut komission julkaisemien tietojen vuoksi.
            
         
               11
            
            
               Tästä syystä kanne on hylättävä asian käsittelyä jatkamatta selvästi täysin perusteettomana ensimmäisen oikeusasteen tuomioistuimen työjärjestyksen 111 artiklan nojalla.
            
         Oikeudenkäyntikulut
      
               12
            
            
               Ensimmäisen oikeusasteen tuomioistuimen työjärjestyksen 87 artiklan 2 kohdan mukaan asianosainen, joka häviää asian, velvoitetaan korvaamaan oikeudenkäyntikulut, jos vastapuoli on sitä vaatinut. Tässä tapauksessa vastaaja on vaatinut kantajan velvoittamista korvaamaan oikeudenkäyntikulut. Koska kantaja on hävinnyt asian, hänet on siis velvoitettava korvaamaan oikeudenkäyntikulut.
            
          
            
               Näillä perusteilla
               YHTEISÖJEN ENSIMMÄISEN OIKEUSASTEEN TUOMIOISTUIN (neljäs jaosto)
               on määrännyt seuraavaa:
            
          
            
               
                        1)
                     
                     
                        Kanne hylätään.
                     
                  
          
            
               
                        2)
                     
                     
                        Kantaja velvoitetaan korvaamaan oikeudenkäyntikulut.
                     
                  
          
               
                  
                     Annettiin Luxemburgissa 28 päivänä lokakuuta 1998.
                     
                        
                           H. Jung
                           kirjaaja
                        
                        
                           R. Moura Ramos
                           neljännen jaoston puheenjohtaja
                        
                     
                  
               
            (
            *1
         )	Oikcuticnkäynlikicli: englanti.